KIRJALLINEN KYSYMYS E-0374/00 esittäjä(t): Christopher Heaton-Harris (PPE-DE) komissiolle. Korkeakoulutus Yhdistyneessä kuningaskunnassa.



Virallinen lehti nro 330 E , 21/11/2000 s. 0143 - 0143



KIRJALLINEN KYSYMYS E-0374/00 esittäjä(t): Christopher Heaton-Harris (PPE-DE) komissiolle (14. helmikuuta 2000) Aihe: Korkeakoulutus Yhdistyneessä kuningaskunnassa Katsooko komissio, että sen korkeakoulutukseen liittyville ohjelmille kuten Erasmukselle ja Sokratekselle (joiden avulla kaikki EU:n opiskelijat voivat opiskella muissa jäsenvaltioissa) aiheutuu haittaa Yhdistyneessä kuningaskunnassa vallitsevasta epäoikeudenmukaisesta tilanteesta, jossa Britannian ulkopuolelta Skotlantiin tulleen opiskelijan lukukausimaksuja lykätään, kun taas henkilö, joka tulee Englantiin opiskelemaan, joutuu maksamaan maksut jo kirjoittautuessaan. Eikö komissio olekin samaa mieltä siitä, että tämä tilanne suosii perusteettomasti opiskelijoiden saamisessa Skotlannin yliopistoja Englannissa, Walesissä ja Pohjois-Irlannissa sijaitsevien kilpailijoidensa kustannuksella? Eikö näin rikotakin EU:n kilpailusääntöjä? Viviane Reding komission puolesta antama yhteinen vastaus kirjallisiin kysymyksiin E-0374/00, E-0375/00 ja E-0376/00 (15. maaliskuuta 2000) EY:n perustamissopimuksen mukaisesti jäsenvaltiot vastaavat opetuksen sisällöstä ja koulutusjärjestelmänsä järjestämisestä. Yhteisön säännökset eivät velvoita jäsenvaltioita myöntämään opiskelijoille apurahoja tai tukea koulutukseen liittyviin kustannuksiin. Sellainen päätös kuuluu jäsenvaltioiden toimivaltaan. Ainoastaan siinä tapauksessa, että tällaista tukea myönnetään jäsenvaltion omille kansalaisille, muualta tulevalla opiskelijalla on perustamissopimuksen nojalla oikeus samaan kohteluun. Koulutuksen saantioikeuden osalta yhtäläisen kohtelun periaate tarkoittaa siis sitä, että kaikkien koulutuslaitosten on hyväksyttävä muiden jäsenvaltioiden opiskelijat samoin edellytyksin kuin omat kansalaisensa. Näin ollen kansalaisuuden perusteella ei voida periä lisämaksuja. Jos muista jäsenvaltioista tulevia opiskelijoita kohdellaan Skotlannissa sijaitsevissa koulutuslaitoksissa samalla tavalla kuin skotlantilaisia opiskelijoita, arvoisan parlamentin jäsenen mainitsemassa tilanteessa ei ole kysymys kansalaisuuteen perustuvasta syrjinnästä, eikä tilanne ole EY:n perustamissopimuksen 12 artiklan (entisen 6 artiklan) vastainen. Se, että Yhdistyneessä kuningaskunnassa on voimassa kirjoittautumismaksuja koskevia erilaisia säännöksiä, on kansalliseen lainsäädäntöön liittyvä kysymys, joka ei kuulu yhteisön toimivaltaan. Erasmus-ohjelmaan liittyvien opiskelijavaihtojen yhteydessä yleisenä sääntönä on, että ohjelmaan osallistuvat opiskelijat vapautetaan kirjoittautumismaksuista. Skotlannin menettelyllä ei siis ole vaikutusta opiskelijoiden liikkuvuuteen Erasmus-ohjelman puitteissa. Kysyjä viittaa myös kilpailusääntöjen soveltamiseen. Komissio katsoo, että yliopistojen toimintaa, joka on osa kansallista koulutusjärjestelmää, ei voida pitää kaupallisena tai taloudellisena toimintana, eikä se niin ollen kuulu kilpailusääntöjen soveltamisalaan. Tässä tapauksessa ei ole myöskään kysymys perustamissopimuksessa tarkoitetuista palveluista. Yhteisöjen tuomioistuin on jo ottanut kantaa tähän kysymykseen toteamalla, että korkea-asteen oppilaitoksessa järjestetyt kurssit, joita rahoitetaan pääosin julkisin varoin, eivät ole EY:n perustamissopimuksen 50 artiklassa (entisessä 60 artiklassa) tarkoitettuja palveluita. Jos kysymyksissä mainittuja toimenpiteitä sovelletaan yliopistoihin ja korkeakouluihin, joissa jäsenvaltiolla ei ole aikomusta ryhtyä harjoittamaan taloudellista toimintaa vaan joissa se täyttää tehtävänsä kansalaisten hyväksi yhteiskunnallisella sekä kulttuurin ja koulutuksen alalla, kysymyksessä ei ole palvelu perustamissopimuksen tarkoittamassa merkityksessä. Kyseistä järjestelmää rahoitetaan yleensä julkisesta talousarviosta, eivätkä rahoittajina ole opiskelijat tai heidän vanhempansa. Toiminnan luonteeseen ei vaikuta se, että opiskelijat tai heidän vanhempansa joutuvat joskus maksamaan erilaisia maksuja osallistuakseen tietyssä määrin järjestelmän toiminnasta aiheutuvien menojen rahoitukseen.